कलकत्ता के आनंद सिंह को उपन्यास का कथानक काफी कमजोर लगा । और पाठकों की तरह उपन्यास के एक जिल्द में होने से उन्हें कोई ऐतराज नहीं, बल्कि उस की बड़ी खामी उस की कहानी है जो कि, बकौल उन के है ही नहीं । उन्हें लगा जो अदृश्य शक्ति मेरे से विमल का उपन्यास लिखवाती थी, उस ने इस बार अपना करतब न दिखाया । लिहाजा मैंने उपन्यास न लिखा, कारोबारी बाध्यता के हवाले हो कर कागज काले किये, पुरानी घिसी पिटी घटनाओं को दोहराया, बासी खाना परोसा वगैरह । बकौल उन के मैं ‘राइटर्स ब्लॉक’ का शिकार हो रहा हूं, ‘जो लरे दीन के हेत’ के नाम पर मैंने जो बड़ा लड्डू दिखाया, वो मुंह में गया तो हाजमोला की गोली निकला । विमल की लेट एंट्री को उन्होंने उपन्यास का माइनस पॉइंट बताया, साथ ही ये फतवा भी जारी कर दिया कि जल्दी भी आ जाता तो कौन सा कमाल कर दिखाता ! कहानी तो कोई थी ही नहीं । आ कर करता क्या ?